A BIZOTTSÁG HATÁROZATA
(2009. július 9.)
a kempingszolgáltatásokra vonatkozó közösségi ökocímke odaítélésével kapcsolatos ökológiai kritériumok meghatározásáról
(az értesítés a C(2009) 5618. számú dokumentummal történt)
(EGT-vonatkozású szöveg)
(2009/564/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közösségi ökocímke módosított odaítélési rendszeréről szóló, 2000. július 17-i 1980/2000/EK európai parlamenti és tanácsi rendeletre (1) és különösen annak 6. cikke (1) bekezdésének második albekezdésére,
az Európai Unió ökocímke-bizottságával folytatott konzultációt követően,
mivel:
(1)
Az 1980/2000/EK rendelet alapján az ökocímke olyan termékek részére ítélhető oda, amelyek jellemzői a főbb környezetvédelmi szempontok tekintetében jelentős előrelépést tesznek lehetővé.
(2)
Az 1980/2000/EK rendelet előírja, hogy termékcsoportonként egyedi ökocímke-kritériumokat szükséges meghatározni az Európai Unió ökocímke-bizottsága által kidolgozott követelmények alapján.
(3)
Az említett rendelet egyben arról is rendelkezik, hogy az ökocímke-kritériumok és a kapcsolódó értékelési és ellenőrzési követelmények felülvizsgálatát kellő időben, még az adott termékcsoport vonatkozásában meghatározott kritériumok érvényességi idejének lejárta előtt el kell végezni.
(4)
Az 1980/2000/EK rendeletben foglaltaknak megfelelően kellő időben sor került a kempingszolgáltatásokra vonatkozó közösségi ökocímke odaítélésével kapcsolatos ökológiai kritériumok meghatározásáról szóló, 2005. április 14-i 2005/338/EK bizottsági határozatban (2) előírt ökológiai kritériumok, valamint a kapcsolódó értékelési és ellenőrzési követelmények felülvizsgálatára. Az említett ökológiai kritériumok és a kapcsolódó értékelési és ellenőrzési követelmények 2009. október 31-ig érvényesek.
(5)
A felülvizsgálat fényében a tudomány fejlődése és a piaci tendenciák figyelembevétele érdekében indokolt módosítani a termékcsoport meghatározását és új ökológiai kritériumokat megállapítani.
(6)
Az ökológiai kritériumoknak és a kapcsolódó értékelési és ellenőrzési követelményeknek az e határozat elfogadásától számított négy évig célszerű érvényben maradniuk.
(7)
A kempingszolgáltatás esetében indokolt az ökológiai kritériumokat kötelező és szabadon választható kritériumokra osztani.
(8)
Az ökocímkének a mikrovállalkozások, illetve a kis és közepes méretű vállalkozások meghatározásáról szóló, 2003. május 6-i 2003/361/EK bizottsági ajánlás (3) meghatározása szerinti mikrovállalkozások által fizetendő kérelmezési és használati díját illetően a mikrovállalkozások korlátozott forrásaira és arra a tényre tekintettel, hogy ebben a termékcsoportban különös fontossággal bírnak, célszerű további csökkentést előírni az 1980/2000/EK rendeletben, valamint a közösségi ökocímke kérelmezésének és éves díjainak meghatározásáról szóló, 2000. november 10-i 2000/728/EK bizottsági határozat (4) 1. és 2. cikkében előírtakon kívül, a 2000/728/EK határozat 5. cikke szerint.
(9)
Ennek megfelelően indokolt a 2005/338/EK határozat helyett újat elfogadni.
(10)
Annak érdekében, hogy elegendő idő álljon rendelkezésre a szolgáltatásoknak a módosított kritériumokhoz és követelményekhez történő hozzáigazítására, átmeneti időszakot szükséges biztosítani azon szolgáltatók számára, akiknek szolgáltatásai korábban a 2005/338/EK határozatban előírt kritériumok alapján megkapták a kempingszolgáltatásokra vonatkozó közösségi ökocímkét. A szolgáltatóknak arra is szükséges lehetőséget kapniuk, hogy a 2005/338/EK határozat hatályának lejártáig akár a 2005/338/EK határozatban, akár az e határozatban előírt követelmények alapján benyújthassák kérelmüket.
(11)
Az e határozatban előírt intézkedések összhangban vannak az 1980/2000/EK rendelet 17. cikke alapján létrehozott bizottság véleményével,
ELFOGADTA EZT A HATÁROZATOT:
1. cikk
(1) A „kempingszolgáltatás” termékcsoport - díj ellenében biztosított fő szolgáltatásként - sátorhelyek biztosítását foglalja magában mobil szálláshelyszerkezetek számára, körülhatárolt területen.
Ezenkívül más, szállásra alkalmas lehetőségekkel és a kommunális szolgáltatások számára kialakított, közös területekkel is rendelkeznie kell, amennyiben a körülhatárolt területen belül biztosítanak ilyen szolgáltatásokat.
(2) A körülhatárolt területen nyújtott „kempingszolgáltatás” magában foglalhat a kemping vezetősége vagy tulajdonosainak irányítása alatt álló étkeztetési szolgáltatásokat és szabadidős tevékenységeket is.
(3) E határozat alkalmazásában az étkeztetési szolgáltatások magukban foglalják a reggelit; a fitnesz és szabadidős tevékenységek/létesítmények magukban foglalják a szaunát, úszómedencét és minden egyéb, a szállás területén található hasonló létesítményt, köztük azon zöldterületeket (parkokat, kerteket), amelyek ugyan nem képezik a kemping részét, de a vendégek által szabadon igénybe vehetők.
(4) E határozat alkalmazásában mikrovállalkozásnak minősülnek a 2003/361/EK ajánlásban meghatározottak.
2. cikk
(1) A kempingszolgáltatások 1980/2000/EK rendelet szerinti közösségi ökocímkéje (a továbbiakban: ökocímke) az adott „kempingszolgáltatás” részére akkor ítélhető oda, ha az megfelel az alábbiakban felsorolt valamennyi követelménynek:
a)
a szolgáltatás a „kempingszolgáltatás” termékcsoportba tartozik;
b)
az e határozat mellékletének A. szakaszában meghatározott minden egyes kritériumnak megfelel;
c)
az e határozat mellékletének B. szakaszában meghatározottak közül elegendő kritériumnak megfelel ahhoz, hogy elérje a (2) és (3) bekezdésben említett szükséges pontszámot.
(2) Az (1) bekezdés c) pontjának alkalmazásában a kempingszolgáltatásnak legalább az alábbi pontszámokat kell elérnie:
a)
20 pont a fő szolgáltatásra;
b)
24 pont, amennyiben egyéb szálláslehetőségeket is biztosít a vendégek számára.
(3) A (2) bekezdésben említett pontszámokhoz hozzá kell adni az alábbiak közül a vonatkozó pontértéket, amennyiben az adott szolgáltatást a kempingszolgáltatás vezetősége vagy tulajdonosai irányítása alatt nyújtják:
a)
étkeztetési szolgáltatásokért: 3 pont;
b)
a kemping területén kívüli, de a vendégek rendelkezésére álló zöld/szabadtéri területekért: 3 pont;
c)
szabadidős/fitnesz tevékenységekért: 3 pont, vagy 5 pont, amennyiben e tevékenységeket wellness központban lehet folytatni.
3. cikk
(1) Amennyiben az ökocímkét egy mikrovállalkozás kérelmezi, a 2000/728/EK határozat 1. cikkének (3) bekezdésétől eltérve a kérelmezési díj 75 %-kal csökkenthető, de semmilyen más csökkentés nem alkalmazható.
(2) A 2000/728/EK határozat 2. cikke (5) bekezdésének első mondatától eltérve a mikrovállalkozások esetében az ökocímke minimum éves használati díja 100 EUR.
(3) Az összes kempingszolgáltatás éves forgalmát a szolgáltatási díjnak a vendégéjszakák számával való megszorzásával kell kiszámítani, majd az eredményt 50 %-kal kell csökkenteni. Szolgáltatási árnak azt az átlagos díjat kell tekinteni, amelyet a vendég az éjszakai szállásért fizet, beleértve mindazon szolgáltatásokat, amelyekért nem számítanak fel külön díjat.
(4) A minimális éves díj csökkentése tekintetében a 2000/728/EK határozat 2. cikkének (6)-(10) bekezdéseiben előírtakat kell alkalmazni.
4. cikk
A „kempingszolgáltatások” termékcsoport tekintetében meghatározott ökológiai kritériumok, valamint a kapcsolódó értékelési és ellenőrzési követelmények az e határozat elfogadásától számított négy évig érvényesek.
5. cikk
Az adminisztratív célokra a „kempingszolgáltatás” termékcsoporthoz rendelt kódszám: 026.
6. cikk
A 2005/338/EK határozat hatályát veszti.
7. cikk
(1) A „kempingszolgáltatások” termékcsoportba tartozó szolgáltatásokra vonatkozóan az e határozat elfogadását megelőzően benyújtott ökocímke-kérelmeket a 2005/338/EK határozatban megállapított feltételek szerint kell elbírálni.
(2) A „kempingszolgáltatások” termékcsoportba tartozó szolgáltatásokra vonatkozóan az e határozat elfogadásának napjától, de legkésőbb 2009. október 31-ig benyújtott ökocímke-használati kérelmek akár a 2002/338/EK határozatban megállapított kritériumokon, akár az e határozatban megállapított kritériumokon alapulhatnak.
E kérelmek elbírálásakor az alapul vett határozat kritériumokat kell figyelembe venni.
(3) A 2005/338/EK határozatban megállapított kritériumok szerint elbírált kérelem alapján odaítélt ökocímke az e határozat elfogadásától számított tizenkét hónapig használható.
8. cikk
Ennek a határozatnak a tagállamok a címzettjei.
Kelt Brüsszelben, 2009. július 9-én.